କଟକଣାରେ ପାଳନ ହେବ ମହାଶିବରାତ୍ରି
ଖୋର୍ଦ୍ଧା ଅଫିସ,୧୧ା୩:କୋଭିଡ୍ କଟକଣାରେ ପାଳନ ହେବ ଜାଗର ଯାତ୍ରା ତଥା ମହାଶିବରାତ୍ରି। ଏନେଇ ବୁଧବାର ଖୋର୍ଦ୍ଧା ଉପଜିଲାପାଳ ଅଶୋକ ବେହୁରିଆ ଉପଖଣ୍ଡ ଅଞ୍ଚଳରେ ଥିବା ମନ୍ଦିର କମିଟିକୁ ନୋଟିସ ଜାରି କରିଛନ୍ତି। ଜାଗର ପାଇଁ ଶୈବପୀଠଗୁଡିକରେ ଲକ୍ଷାଧିକ ଭକ୍ତଙ୍କ ସମାଗମ ହୋଇଥାଏ। ଭକ୍ତଙ୍କ ଦର୍ଶନ ସମୟରେ କୋଭିଡ୍ କଟକଣା କଡ଼ାକଡ଼ି ପାଳନ କରିବାକୁ ଉପଜିଲାପାଳ ବେହୁରିଆ ନିର୍ଦ୍ଦେଶ ଦେଇଛନ୍ତି।  
ଏଥିରେ ଦର୍ଶାଯାଇଛି ଯେ, ଭକ୍ତମାନେ ମନ୍ଦିର ପ୍ରବେଶ ସମୟରେ ମାସ୍କ ପରିଧାନ, ସାନିଟାଇଜ୍ ଏବଂ ପରସ୍ପରଠାରୁ ସାମାଜିକ ଦୂରତା ରକ୍ଷା କରିବେ। ଏଥିଲାଗି ମନ୍ଦିର ପରିଚାଳନା କମିଟି ସ୍ବତନ୍ତ୍ର ଦୃଷ୍ଟି ଦେବେ। ଭକ୍ତଙ୍କ ଦୃଷ୍ଟିଗୋଚର ହେଲା ଭଳି କୋଭିଡ ସଚେତନତା ପୋଷ୍ଟର ମନ୍ଦିର ପ୍ରବେଶ ପଥରେ ଲାଗିବ। ଭକ୍ତଙ୍କ ଶୃଙ୍ଖଳିତ ଦର୍ଶନ ଲାଗି ବ୍ୟାରିକେଡ ବ୍ୟବସ୍ଥା କରିବେ। ଭକ୍ତମାନେ ବ୍ୟାରିକେଡ ଦେଇ ମନ୍ଦିରକୁ ପ୍ରବେଶ କରିବେ। ମନ୍ଦିର ଭିତର ଏବଂ ବାହାର ବେଢ଼ାରେ ଏକାଠି ହେବେ ନାହିଁ। ୬୦ବର୍ଷରୁ ଊର୍ଦ୍ଧ୍ୱ ଏବଂ ୧୨ବର୍ଷରୁ କମ୍ ଶିଶୁଙ୍କ ମନ୍ଦିର ପ୍ରବେଶ ଉପରେ କଟକଣା ରହିଛି। ଭକ୍ତମାନେ ଦୀପ ନେଇ ମନ୍ଦିରକୁ ଯିବେ ନାହିଁ। ମନ୍ଦିର ନିକଟରେ କୌଣସି ଦୋକାନ,ବଜାର ଖୋଲିବାକୁ ଅନୁମତି ଦିଆଯିବ ନାହିଁ। ସର୍ବାଧିକ ୫୦୦ ଭକ୍ତ ମନ୍ଦିର ବାହାର ବେଢ଼ା ପରସ୍ପର ଠାରୁ ୬ମିଟର ଦୂରତା ରଖି ଜାଗର ଦୀପ ଜାଳିବାକୁ ଅନୁମତି ଦିଆଯାଇଛି। ମହାଦୀପ ଉଠିବା ସମୟରେ ସାମାଜିକ ଦୂରତା ରକ୍ଷା କରି ଦର୍ଶନ କରିବେ। ମନ୍ଦିର ପରିସର ଏବଂ ବାହାରେ ପାନଛେପ, ଗୁଟ୍ଖା ବାରଣ କରାଯାଇଛି। ବିଡିଓ, ତହସିଲଦାର, ପୌର ଓ ଏନ୍ଏସି ନିର୍ବାହୀ ଅଧିକାରୀ, ସ୍ଥାନୀୟ ପୋଲିସ ପ୍ରଶାସନ କୋଭିଡ କଟକଣା ଯାଞ୍ଚ କରିବେ। କୋଭିଡ୍ ନିୟମ ଉଲ୍ଲଂଘନକାରୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ନିଆଯିବ ବୋଲି ଉପଜିଲାପାଳ ବେହୁରିଆ କହିଛନ୍ତି।